20 Bophelo bjo bo phethagetšego. Lehono, bolwetši le lehu di kgoma motho yo mongwe le yo mongwe. Ge e le gabotse, ka moka ga rena re a babja—re fetetšwe ke bolwetši bjo bo sa folego bjo bo bitšwago sebe. Kalafo e nnoši ke sehlabelo sa Kriste sa topollo. (Baroma 3:23; 6:23) Nakong ya Pušo ya Nywaga e Sekete, Jesu le babušigotee le yena ba tla thuša batho gore ba holwe ka mo go feletšego ke sehlabelo seo, ba tloša sebe ganyenyane-ganyenyane bathong ba botegago. Boporofeta bjo bongwe bja Jesaya bjo bo tlago go phethagala ka mo go feletšego ke bjo bo rego: “Ga go na modudi yo a tla rego: ‘Ke a babja.’ Batho bao ba dulago nageng e tla ba bao ba swaretšwego molato wa bona.” (Jes. 33:24) Akanya ka nako yeo go tla bago go se na difofu, difoa goba digole. (Bala Jesaya 35:5, 6.) Ga go na bolwetši bjo Jesu a tla palelwago ke go bo alafa—e ka ba bja mmeleng, monaganong goba maikwelong. Balata ba Mmušo wa Modimo bao ba botegago ba tla phethagala!